
ETTEPANEKUD
Tööhõive- ja sotsiaalkomisjon palub vastutaval eelarvekontrollikomisjonil lisada oma resolutsiooni ettepanekusse järgmised ettepanekud:
–	võttes arvesse Euroopa Kontrollikoja aastaaruannet eelarveaasta 2022 ELi eelarve täitmise kohta,
–	võttes arvesse Euroopa Kontrollikoja aastaaruannet ELi asutuste eelarveaasta 2022 kohta,
–	võttes arvesse Cedefopi 2022. aasta konsolideeritud tegevusaruannet,
1.	väljendab rahulolu selle üle, et Euroopa Kontrollikoja (edaspidi „kontrollikoda“) kinnituse kohaselt on Euroopa Kutseõppe Arenduskeskuse (Cedefop) eelarveaasta 2022 raamatupidamise aastaaruande aluseks olevad tehingud seaduslikud ja korrektsed ning Cedefopi finantsseisundist 31. detsembri 2022. aasta seisuga on antud õiglane pilt;
2.	võtab teadmiseks, et Cedefopi eelarve suurenes 2022. aastal 26 miljoni euroni (2021. aastal 25 miljonit eurot)[footnoteRef:1]; väljendab rahulolu selle üle, et Cedefop kasutas üldjoontes kõiki oma olemasolevaid vahendeid ja et üldine eelarve täitmise määr oli 99,98 %; [1:  Need eelarvesummad on võetud kontrollikoja aastaaruandest ELi asutuste eelarveaasta 2022 kohta ja põhinevad eelarveaastal kasutada olnud maksete assigneeringute kogusummal.] 

3.	tunnustab Cedefopi tegevust ja kvaliteetset tööd teadusuuringute, analüüside ja tehnilise nõustamise ning asjatundlikkuse pakkumisel kutsehariduse ja -õppe, kvalifikatsioonide ja oskuste poliitika valdkonnas eesmärgiga edendada kvaliteetset koolitust, mis on kohandatud inimeste ja tööturu vajadustele; rõhutab vajadust tagada ka edaspidi piisavad inim- ja rahalised ressursid, mis võimaldaksid keskusel täita oma volitusi ja rakendada oma tööprogrammi ka tulevikus nii, et selle tegevuste lõpuleviimise määr oleks kõrge;
4.	väljendab heameelt selle üle, et keskus on aidanud analüüsida pandeemia ja digipöörde mõju äritavade kohanemisele uue olukorraga liidu tööturul, mille näiteks on koos Eurofoundiga tehtud Euroopa ettevõtete uuring COVID-19 tingimustes; väljendab lisaks heameelt keskuse rolli üle, milles ta koostab ja levitab uuringuid oskuste mittevastavuse kohta tööturu vajadustele; rõhutab sellega seoses keskuse valdkondlikku oskuste prognoosimist, mis on tulevikku suunatud lähenemisviis, et mõista, millised on kaksiküleminekuks vajalikud oskuste profiilid;
5.	tuletab meelde, kui oluline on keskuse roll, milles ta tagab, et kogu liidus integreeritakse kutseharidusse ja -koolitusse digioskused, ning jälgib, kuidas rakendatakse nõukogu soovitusi Euroopa uue oskuste tegevuskava kohta, jätkusuutlikku konkurentsivõimet, sotsiaalset õiglust ja toimetulekut toetava kutsehariduse kohta ja digiõppe tegevuskava ning millist mõju see avaldab;
6.	võtab teadmiseks asjaolu, et kõrgete inflatsioonimäärade ja sellega seotud palkade kohandamise tõttu suurenesid palgad esialgsete prognoosidega võrreldes rohkem ja lisaks suurendati kaalutegurit, mistõttu oli põhitegevusega seotud lisavahendite tagamise paindlikkus piiratud;
7.	tunnustab Cedefopi Euroopa noorteaastale pühendumise eest ja selle eest, et ta juhtis edukalt koos Eurofoundiga viie asutuse osalusel toimunud üritust „Youth first! Employment, skills and social policies that work for young Europeans in times of uncertainty“ (Noored kõigepealt! Tööhõive, oskused ja sotsiaalpoliitika, mis on noortele eurooplastele toeks ebakindlatel aegadel), mis korraldati Euroopa Parlamendis 2022. aasta septembris; tunnustab asjaolu, et üritus andis lisavõimaluse arutada noortepoliitikat ning võimalusi ja probleeme, millega noored tööhõive, töötingimuste, heaolu ja vaimse tervise valdkonnas silmitsi seisavad;
8.	peab kahetsusväärseks asjaolu, et kontrollikoda leidis õigusnormide rikkumisi seoses päevaraha maksetega, mida Cedefop tegi kahele lähetatud riiklikule eksperdile, kellele ta oli tööandja; võtab teadmiseks asjaolu, et Cedefop tuvastas ja dokumenteeris need rikkumised nõuete rikkumise registris ning parandas olukorra, kasutades välist õigusnõustamist; väljendab heameelt keskuse eesmärgi üle muuta oma reegleid, et kõigil lähetatud riiklikel ekspertidel, kes peavad muutma oma elukohta ja kolima Thessaloníkisse, oleks õigus saada toetusi, kuna see tagaks ühtlasi lähetatud riiklike ekspertide võrdse kohtlemise sõltumata nende kodakondsusest;
9.	peab kahetsusväärseks, et kontrollikoda leidis tähelepanekuid eelarve haldamise kohta, eelkõige seda, et osamaksete arvutamise meetodit ei kohaldatud nõuetekohaselt, ning kutsub Cedefopi üles parandama sellega seoses oma sisemenetlusi;
10.	tunnustab Cedefopi selle eest, et ta on koostanud strateegilise tegevuskava, mille eesmärk on parandada tema tegevuse energiatõhusust ja kliimaneutraalsust;
11.	väljendab heameelt asjaolu üle, et Cedefop on lõpule viinud kõik meetmed, mis on võetud seoses kontrollikoja tähelepanekutega eelarveaasta 2021 eelarve täitmise kohta;
12.	soovitab olemasolevate andmete põhjal anda heakskiidu Euroopa Kutseõppe Arenduskeskuse tegevdirektori tegevusele Cedefopi 2022. aasta eelarve täitmisel.

LISA: ÜKSUSED VÕI ISIKUD,
KELLELT ARVAMUSE KOOSTAJA SAI SISENDMATERJALI
<FootprintIntro>Arvamuse koostaja kinnitab oma ainuvastutusel, et ei saanud mingit sisendmaterjali üksuselt või isikult, kes tuleks kodukorra I lisa artikli 8 kohaselt käesolevas lisas ära märkida.</FootprintIntro>

